Pakuotės lapelis: informacija vartotojui 

GINKOMED geriamasis tirpalas
ginkmedžių tinktūra 


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	 Jeigu per 14 dienų Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra GINKOMED ir kam jis vartojamas
2.	Kas žinotina prieš vartojant GINKOMED
3.	Kaip vartoti GINKOMED
4.	Galimas šalutinis poveikis
5.	Kaip laikyti GINKOMED
6.	Pakuotės turinys ir kita informacija


1.	Kas yra GINKOMED ir kam jis vartojamas

Tradicinis augalinis vaistinis preparatas, kurio indikacijos pagrįstos tik ilgalaikiu vartojimu, skirtas dėl nedidelių kraujotakos sutrikimų atsiradusiam sunkumo kojose ir šąlančių plaštakų bei pėdų pojūčiui mažinti, jei gydytojas yra nustatęs, kad sunkūs susirgimai nėra minėtų sutrikimų priežastis.


2.	Kas žinotina prieš vartojant GINKOMED

GINKOMED vartoti draudžiama:
· jei yra padidėjęs jautrumas ginkmedžių preparatams;
· Negalima vartoti nėštumo laikotarpiu (žr. sk. „Nėštumas, žindymo laikotarpis ir vaisingumas“).

Įspėjimai ir atsargumo priemonės:
· Pasitarkite su gydytoju arba vaistininku, prieš pradėdami vartoti GINKOMED.
· Vaistinio preparato nerekomenduojama naudoti jaunesniems nei 18 metų asmenims, nes nėra atlikta atitinkamų saugumo tyrimų.
· Jeigu vartojant šį vaistą simptomai pasunkėja, būtina pasitarti su gydytoju ar kvalifikuotu sveikatos priežiūros specialistu.
· Ginkmedžių preparatai gali padidinti polinkį į kraujavimą, todėl iki chirurginės operacijos likus 3 ar 4 dienoms vaisto vartojimą reikėtų nutraukti.
· Jeigu jūs turite polinkį į spontaninį kraujavimą (hemoraginė diatezė) ar esate gydomas vaistais, mažinančiais kraujo krešėjimą, prieš pradedant vartoti šį vaistą turėtumėte pasikonsultuoti su gydytoju.
· Jeigu jūs sergate epilepsija, prieš pradedant vartoti šį vaistą turėtumėte pasikonsultuoti su gydytoju, nes negalima atmesti ginkmedžių preparatų išprovokuoto traukulių priepuolio galimybės.
· Esant kepenų funkcijos sutrikimams GINKOMED vartoti nerekomenduotina dėl etanolio kiekio šio vaisto sudėtyje.

Vaikams ir paaugliams
Vaistinio preparato nerekomenduojama naudoti jaunesniems nei 18 metų asmenims, nes nėra atlikta atitinkamų saugumo tyrimų.

Kiti vaistai ir GINKOMED
Duomenų nėra.
Alkoholio kiekis, esantis šio vaisto sudėtyje, gali keisti kitų vaistų poveikį.
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas, žindymo laikotarpis ir vaisingumas
Nėštumas. Ginkmedžių ekstraktai gali sumažinti trombocitų gebėjimą agreguoti, todėl gali būti padidėjęs kraujavimo pavojus. Nėra atlikta pakankamai tyrimų su gyvūnais dėl toksinio poveikio reprodukcijai. Vaisto vartoti nėštumo metu negalima.

Žindymas. Nėra žinoma, ar ginkmedžių veikliosios medžiagos bei jų metabolitai patenka į motinos pieną, todėl pavojaus naujagimiams ar žindomiems kūdikiams atmesti negalima.
Kadangi nėra pakankamai duomenų, vaisto vartoti žindymo laikotarpiu nerekomenduojama.

Vaisingumas. Apie poveikį vaisingumui tyrimų duomenų nėra.

Vairavimas ir mechanizmų valdymas
Šiame vaistiniame preparate esantis alkoholio kiekis gali sutrikdyti gebėjimą vairuoti ar valdyti mechanizmus.

GINKOMED sudėtyje yra etanolio.
Šio vaisto sudėtyje yra ne mažiau kaip 62 % (V/V) alkoholio (etanolio), t.y. iki 2790 mg dozėje (5 ml arba viename arbatiniame šaukštelyje) Toks dozėje esantis alkoholio kiekis atitinka 55,8 ml alaus, 23,25 ml vyno.
Alkoholio kiekis, esantis šio vaisto sudėtyje, nesukelia poveikio suaugusiesiems ir paaugliams, o poveikis vaikams, tikėtina, kad bus nepastebimas. Vis dėl to, mažiems vaikams toks alkoholio kiekis gali daryti nedidelį poveikį, pavyzdžiui, sukelti mieguistumą.
Alkoholio kiekis, esantis šio vaisto sudėtyje, gali keisti kitų vaistų poveikį. Jeigu vartojate kitų vaistų, pasitarkite su gydytoju arba vaistininku.
Jeigu esate nėščia arba žindote kūdikį, prieš vartodama šį vaistą pasitarkite su gydytoju ar vaistininku.
Jeigu esate priklausomi nuo alkoholio, prieš vartodami šį vaistą pasitarkite su gydytoju arba vaistininku.

3.	Kaip vartoti GINKOMED

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems
Vartoti per burną. 
2 kartus per dieną į nedidelį kiekį vandens įpilti po vieną arbatinį šaukštelį (5 ml) preparato ir išgerti.

Pacientams, kurių kepenų funkcija sutrikusi
Esant kepenų funkcijos sutrikimams Ginkomed vartoti nerekomenduotina dėl etanolio kiekio šio vaisto sudėtyje.

Jei vartojant vaistą negalavimai išlieka ilgiau kaip 2 savaites, būtina pasitarti su gydytoju ar kvalifikuotu sveikatos priežiūros specialistu.

Vartojimas vaikams
Ginkomed nerekomenduojama vartoti vaikams ir paaugliams iki 18 metų.


Pamiršus pavartoti GINKOMED
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Ginkmedžių ekstraktams buvo pastebėtas tam tikras nepageidaujamas poveikis. Negalima atmesti galimybės, kad žemiau išvardintas nepageidaujamas poveikis gali pasireikšti ir vartojant ginkmedžių tinktūrą.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):

Kraujo ir limfinės sistemos sutrikimai. Gali pasireikšti organų kraujavimas (akių, nosies, smegenų ir virškinimo trakto hemoragijos).

Nervų sistemos sutrikimai. Galvos skausmas ir svaigimas.

Virškinimo trakto sutrikimai. Viduriavimas, pilvo skausmas, pykinimas ir vėmimas.

Imuninės sistemos sutrikimai. Padidinto jautrumo reakcijos (alerginis šokas).

Odos ir poodinio audinio sutrikimai. Alerginė odos reakcija (eritema, edema, niežėjimas ir bėrimas.)

Jei pasireiškia kiti, anksčiau nepaminėti šalutiniai reiškiniai, reikia pasitarti su gydytoju ar kvalifikuotu sveikatos priežiūros specialistu.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti GINKOMED

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje.
Buteliuką laikyti išorinėje dėžutėje, kad preparatas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinka vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

GINKOMED sudėtis
· Veiklioji medžiaga yra ginkmedžių tinktūra. 1 ml geriamojo tirpalo yra 1 ml Ginkgo biloba L., folium (ginkmedžių lapų) tinktūros 1:5. Ekstrahentas: 70 % (V/V) etanolis.
· Pagalbinių medžiagų nėra.

GINKOMED išvaizda ir kiekis pakuotėje:

Gelsvai žaliai rudos spalvos, skaidrus, kartus, silpno kvapo skystis.
Laikymo metu gali iškristi nuosėdų, tačiau jos preparato veiksmingumui įtakos nedaro.
Kartono dėžutėje yra vienas buteliukas, kuriame yra 100 ml tirpalo.

Registruotojas ir gamintojas:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2023-06-15.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.
[bookmark: _GoBack]
